title: 2019 m. liepos 22 d. Europos Centrinio Banko sprendimas (ES) 2019/1312, kuriuo iš dalies keičiamas Sprendimas (ES) 2016/810 (ECB/2016/10) dėl antros tikslinių ilgesnės trukmės refinansavimo operacijų serijos (ECB/2019/22)

text:
2.8.2019

                  LT

                  Europos Sąjungos oficialusis leidinys

                  L 204/123

         EUROPOS CENTRINIO BANKO SPRENDIMAS (ES) 2019/1312
         2019 m. liepos 22 d.
         kuriuo iš dalies keičiamas Sprendimas (ES) 2016/810 (ECB/2016/10) dėl antros tikslinių ilgesnės trukmės refinansavimo operacijų serijos (ECB/2019/22)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnio 1 dalies antrą įtrauką ir 34 straipsnio 1 dalies antrą įtrauką,
         atsižvelgdama į 2014 m. gruodžio 19 d. Europos Centrinio Banko gaires (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (1),
         kadangi:

                     (1)

                     vadovaudamasi Gairių (ES) 2015/510 (ECB/2014/60) 1 straipsnio 4 dalimi, Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimo priemones, reikalavimus, kriterijus ir procedūras;

                     (2)

                     2016 m. balandžio 28 d. Valdančioji taryba, vykdydama jai suteiktą įgaliojimą užtikrinti kainų stabilumą ir stiprinti pinigų politikos poveikį, tuo tikslu skatindama bankus teikti paskolas nefinansiniam privačiam sektoriui, priėmė Europos Centrinio Banko sprendimą (ES) 2016/810 (ECB/2016/10) (2). Šiame sprendime buvo numatyta nuo 2016 m. birželio mėn. iki 2017 m. kovo mėn. vykdyti antrą tikslinių ilgesnės trukmės refinansavimo operacijų seriją (TITRO-II);

                     (3)

                     2019 m. kovo 7 d. Valdančioji taryba, siekdama padėti išlaikyti palankias banko paskolų teikimo sąlygas ir sustiprinti palankią pinigų politiką valstybėse narėse, kurių valiuta yra euro, nusprendė atlikti naują septynių tikslinių ilgesnės trukmės refinansavimo operacijų seriją (TITRO-III). Su TITRO-III susijusios nuostatos bus išdėstytos atskirame sprendime;

                     (4)

                     siekiant lengviau apskaičiuoti TITRO-III pasiūlymų sumų ribas ir atsižvelgti į bet kokį galimą savanorišką pagal TITRO-II pasiskolintų sumų grąžinimą, būtina pakeisti pranešimo apie išankstinį grąžinimą pateikimo laikotarpį;

                     (5)

                     tam, kad kredito įstaigos turėtų pakankamai laiko atlikti operacinį pasirengimą pirmajai TITRO-III, šis sprendimas turėtų įsigalioti nedelsiant;

                     (6)

                     todėl reikėtų atitinkamai iš dalies pakeisti Sprendimą (ES) 2016/810 (ECB/2016/10),

               PRIĖMĖ ŠĮ SPRENDIMĄ:

            1 straipsnis
            Daliniai pakeitimai
            Sprendimo (ES) 2016/810 (ECB/2016/10) 6 straipsnio 3 ir 4 dalys pakeičiamas taip:

                  „3.   Pageidaudamas pasinaudoti išankstinio grąžinimo procedūra, likus ne mažiau kaip dviem savaitėms iki išankstinio grąžinimo dienos, dalyvis praneša atitinkamam NCB apie savo ketinimą grąžinti pagal išankstinio grąžinimo procedūrą išankstinio grąžinimo dieną.

                  4.   3 dalyje nurodytas pranešimas tampa privalomas atitinkamam dalyviui likus dviem savaitėms iki tame pranešime nurodytos išankstinio grąžinimo dienos. Jei dalyvis iki grąžinimo dienos visiškai ar iš dalies neatsiskaito už pagal išankstinio grąžinimo procedūrą mokėtiną sumą, gali būti taikoma finansinė bauda. Taikytina finansinė bauda apskaičiuojama pagal Gairių (ES) 2015/510 (ECB/2014/60) VII priedą ir atitinka finansinę baudą, taikomą už įsipareigojimų tinkamai užtikrinti įkaitu ir atsiskaityti už sumą, kuri kitai sandorio šaliai buvo paskirta vykdant grįžtamuosius sandorius pinigų politikos tikslais, nevykdymą. Finansinės baudos taikymas nedaro poveikio NCB teisei imtis priemonių, taikomų įsipareigojimų neįvykdymo atveju, kaip nustatyta Gairių (ES) 2015/510 (ECB/2014/60) 166 straipsnyje.“.

            2 straipsnis
            Įsigaliojimas
            Šis sprendimas įsigalioja 2019 m. rugpjūčio 3 d.

            Priimta Frankfurte prie Maino 2019 m. liepos 22 d..

                  ECB valdančiosios tarybos vardu

                  ECB Pirmininkas

               Mario DRAGHI

            (1)  2014 m. gruodžio 19 d. Europos Centrinio Banko gairės (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (Bendrųjų dokumentų gairės) (OL L 91, 2015 4 2, p. 3).

            (2)  2016 m. balandžio 28 d. Europos Centrinio Banko sprendimas (ES) 2016/810 dėl antros tikslinių ilgesnės trukmės refinansavimo operacijų serijos (ECB/2016/10) (OL L 132, 2016 5 21, p. 107).


title: 2019 m. liepos 18 d. Tarybos sprendimas (ES) 2019/1320 dėl Europos Sąjungos ir Ukrainos susitarimo pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime, pasirašymo Sąjungos vardu ir laikino taikymo

text:
6.8.2019

                  LT

                  Europos Sąjungos oficialusis leidinys

                  L 206/1

         TARYBOS SPRENDIMAS (ES) 2019/1320
         2019 m. liepos 18 d.
         dėl Europos Sąjungos ir Ukrainos susitarimo pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime, pasirašymo Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimas (1) (toliau – Asociacijos susitarimas) įsigaliojo 2017 m. rugsėjo 1 d.;

                     (2)

                     naujos rūšies paukštienos gabalas – tai įprasta krūtinėlė su sparnelių žastikauliais, kurią Sąjungoje šiek tiek pakeitus galima Sąjungoje parduoti kaip paukštienos krūtinėlę. Todėl dėl neriboto šių gabalų importo iš Ukrainos, kuris 2018 m. pasiekė 55 500 tonų, kyla pavojus, kad gali būti neigiamai paveiktos sąlygos, visų pirma tarifinės kvotos forma taikomi kiekybiniai apribojimai, kuriomis įprasti krūtinėlės gabalai pagal Asociacijos susitarimą gali būti importuojami į Sąjungą;

                     (3)

                     2018 m. gruodžio 20 d. Taryba įgaliojo Komisiją pradėti derybas su Ukraina, kad būtų surastas sprendimas, iš dalies pakeičiant paukštienai ir paukštienos gaminiams taikomas prekybos lengvatas, numatytas Asociacijos susitarime. 2019 m. kovo 19 d. derybos sėkmingai baigtos;

                     (4)

                     Europos Sąjungos ir Ukrainos susitarimas pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Asociacijos susitarime (toliau – Susitarimas pasikeičiant laiškais), turėtų būti Sąjungos vardu pasirašytas su sąlyga, kad jis bus sudarytas;

                     (5)

                     siekiant greitai panaikinti potencialiai neriboto tų paukštienos gabalų importo be muito riziką Susitarimas pasikeičiant laiškais turėtų būti taikomas laikinai,

               PRIĖMĖ ŠĮ SPRENDIMĄ:

            1 straipsnis
            Leidžiama Sąjungos vardu pasirašyti Europos Sąjungos ir Ukrainos susitarimą pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime, su sąlyga, kad tas Susitarimas pasikeičiant laiškais bus sudarytas.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą pasikeičiant laiškais.

            3 straipsnis
            Kol Susitarimas pasikeičiant laiškais įsigalios, jis laikinai taikomas nuo pirmos kito mėnesio po to, kai Asociacijos susitarimo 484 straipsnyje nurodytas depozitaras gauna toliau nurodytus dokumentus, dienos:

                        —

                        Sąjungos pranešimą apie procedūrų, reikalingų šiam tikslui, užbaigimą ir

                        —

                        Ukrainos pranešimą apie ratifikavimo užbaigimą pagal jos procedūras ir taikytinus teisės aktus,

                  atsižvelgiant į tai, kuri iš šių datų vėlesnė.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. liepos 18 d.

                  Tarybos vardu

                  Pirmininkė

               T. TUPPURAINEN

            (1)  OL L 161, 2014 5 29, p. 3.


title: 2019 m. birželio 28 d. Europos sisteminės rizikos valdybos sprendimas dėl tam tikrų ataskaitų apie veiksmus ir priemones, taikytas remiantis Europos sisteminės rizikos valdybos rekomendacija ESRV/2014/1 ir rekomendacija ESRV/2015/2, atidėjimo (ESRV/2019/15)

text:
6.8.2019

                  LT

                  Europos Sąjungos oficialusis leidinys

                  C 264/2

         EUROPOS SISTEMINĖS RIZIKOS VALDYBOS SPRENDIMAS
         2019 m. birželio 28 d.
         dėl tam tikrų ataskaitų apie veiksmus ir priemones, taikytas remiantis Europos sisteminės rizikos valdybos rekomendacija ESRV/2014/1 ir rekomendacija ESRV/2015/2, atidėjimo
         (ESRV/2019/15)
         (2019/C 264/02)
         EUROPOS SISTEMINĖS RIZIKOS VALDYBOS BENDROJI VALDYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo (1), ypač į jo 3 straipsnio 2 dalies f punktą,
         kadangi:

                     (1)

                     Europos sisteminės rizikos valdybos rekomendacijos ESRV/2014/1 (2) 2 skirsnio 3 straipsnio 1 dalyje ir 2 skirsnio 3 straipsnio 2 dalyje šios rekomendacijos adresatų prašoma teikti informaciją Europos sisteminės rizikos valdybai (ESRV), Tarybai ir Komisijai apie priemones, kurių jie imasi įgyvendindami šią rekomendaciją, arba tinkamai pagrįsti bet kokį neveikimą. Kiekvienas adresatas turėjo atsiųsti pirmąją ataskaitą iki 2016 m. birželio 30 d. ESRV, gavusi pirmųjų ataskaitų rinkinį, atliko pirmąjį Rekomendacijos ESRV/2014/1 įgyvendinimo atitikties vertinimą. 2019 m. vasario 1 d. ESRV bendroji valdyba patvirtino vertinimo išvadas, o 2019 m. gegužės mėn. ESRV interneto svetainėje buvo paskelbta sutrumpinta atitikties ataskaita, kurioje įvertinta, kaip Rekomendacijos ESRV/2014/1 adresatai ją įgyvendina;

                     (2)

                     Rekomendacijos ESRV/2014/1 2 skirsnio 3 straipsnio 3 dalyje adresatų prašoma kartą per trejus metus atsiųsti ataskaitas, kuriose paaiškinama, kokių priemonių jie ėmėsi, siekdami laikytis šios rekomendacijos, todėl antrąją ataskaitą kiekvienas adresatas turėtų atsiųsti ESRV, Tarybai ir Komisijai iki 2019 m. birželio 30 d. Vis dėlto, siekiant suteikti tiems adresatams pakankamai laiko prireikus atsižvelgti į pirmojo Rekomendacijos ESRV/2014/1 įgyvendinimo atitikties vertinimo išvadas, antrosios ataskaitos pateikimo data turėtų būti atidėta vieneriems metams;

                     (3)

                     Europos sisteminės rizikos valdybos rekomendacijos ESRV/2015/2 (3) 2 skirsnio 3 straipsnio 1 dalyje atitinkamų institucijų prašoma ESRV ir Tarybai kas dvejus metus teikti ataskaitas dėl veiksmų, kurių jos imasi atsižvelgdamos į šią rekomendaciją, arba tinkamai pagrįsti bet kokį neveikimą. Kadangi kiekviena atitinkama institucija turėjo atsiųsti pirmąją ataskaitą iki 2017 m. birželio 30 d., todėl antrąją ataskaitą kiekviena institucija turėtų atsiųsti ESRV ir Tarybai iki 2019 m. birželio 30 d.;

                     (4)

                     kiekvienai atitinkamai institucijai pateikus savo pirmąją ataskaitą dėl veiksmų, kurių jos ėmėsi atsižvelgdamos į Rekomendaciją ESRV/2015/2, šios rekomendacijos įgyvendinimo atitikties vertinimas tęsiasi. Todėl antrosios ataskaitos pateikimo data turėtų būti atidėta vieneriems metams;

                     (5)

                     šiuo sprendimu siekiama tik vieneriais metais atidėti atitinkamai adresatams ir atitinkamoms institucijoms skirtą antrosios ataskaitos apie veiksmus ir priemones, kurių jie imasi įgyvendindami atitinkamai Rekomendaciją ESRV/2014/1 ir Rekomendaciją ESRV/2015/2 pateikimo arba tinkamo bet kokio neveikimo pagrindimo datą (2019 m. birželio 30 d.),

               PRIĖMĖ ŠĮ SPRENDIMĄ:

            1 straipsnis
            Tam tikrų terminų ataskaitoms apie įgyvendintus veiksmus ir priemones pateikti atidėjimas

               1.   Kiekvienam Rekomendacijos ESRV/2014/1 adresatui skirta antrosios ataskaitos apie priemones, kurių jie imasi įgyvendindami šią rekomendaciją, pateikimo arba tinkamo bet kokio neveikimo pagrindimo data (2019 m. birželio 30 d.) atidedama vieneriems metams iki 2020 m. birželio 30 d.
               Šio straipsnio 1 dalies nuostatos neturi poveikio trečiosios ir paskesnių ataskaitų pagal Rekomendacijos ESRV/2014/1 nuostatas pateikimo datai.

               2.   Kiekvienai atitinkamai institucijai skirta antrosios ataskaitos apie priemones, kurių jos imasi įgyvendindamos Rekomendaciją ESRV/2015/2, pateikimo arba tinkamo bet kokio neveikimo pagrindimo data (2019 m. birželio 30 d.) atidedama vieneriems metams iki 2020 m. birželio 30 d.
               Šio straipsnio 2 dalies nuostatos neturi poveikio trečiosios ir paskesnių ataskaitų pagal Rekomendacijos ESRV/2015/2 nuostatas pateikimo datai.

            2 straipsnis
            Įsigaliojimas
            Šis sprendimas įsigalioja 2019 m. birželio 28 d.

            Priimta Frankfurte prie Maino 2019 m. birželio 28 d.

                  ESRV sekretoriato vadovas

                  ESRV bendrosios valdybos vardu

               Francesco MAZZAFERRO

            (1)  OL L 331, 2010 12 15, p. 1.

            (2)  2014 m. birželio 18 d. Europos sisteminės rizikos valdybos rekomendacija dėl anticiklinio rezervo normų nustatymo rekomendacijų (OL C 293, 2014 9 2, p. 1).

            (3)  2015 m. gruodžio 15 d. Europos sisteminės rizikos valdybos rekomendacija dėl makroprudencinės politikos priemonių tarptautinio poveikio vertinimo ir savanoriško abipusiškumo (OL C 97, 2016 3 12, p. 9).


title: 2019 m. rugsėjo 3 d. Tarybos sprendimas, kuriuo priimama Tarybos pozicija dėl 2019 finansinių metų Europos Sąjungos taisomojo biudžeto Nr. 2 projekto

text:
6.9.2019

                  LT

                  Europos Sąjungos oficialusis leidinys

                  C 302/3

         TARYBOS SPRENDIMAS
         2019 m. rugsėjo 3 d.
         kuriuo priimama Tarybos pozicija dėl 2019 finansinių metų Europos Sąjungos taisomojo biudžeto Nr. 2 projekto
         (2019/C 302/03)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
         atsižvelgdama į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (1), ypač į jo 44 straipsnį,
         kadangi:

                     —

                     2018 m. gruodžio 12 d. buvo galutinai priimtas 2019 finansinių metų Sąjungos biudžetas (2),

                     —

                     2019 m. gegužės 15 d. Komisija pateikė pasiūlymą dėl 2019 finansinių metų bendrojo biudžeto taisomojo biudžeto Nr. 2 projekto,

               NUSPRENDĖ:

            Vienintelis straipsnis
            Tarybos pozicija dėl 2019 finansinių metų Europos Sąjungos taisomojo biudžeto Nr. 2 projekto buvo priimta 2019 m. rugsėjo 3 d.
            Visą tekstą galima rasti Tarybos interneto svetainėje (http://www.consilium.europa.eu/) arba iš jos atsisiųsti.

            Priimta Briuselyje 2019 m. rugsėjo 3 d.

                  Tarybos vardu

                  Pirmininkė

               T. TUPPURAINEN

            (1)  OL L 193, 2018 7 30, p. 1.

            (2)  OL L 67, 2019 3 7, p. 1.


title: 2019 m. rugsėjo 18 d. Europos Parlamento ir Tarybos sprendimas (ES) 2019/1817 dėl Europos Sąjungos solidarumo fondo lėšų mobilizavimo siekiant suteikti pagalbą Austrijai, Italijai ir Rumunijai

text:
7.11.2019

                  LT

                  Europos Sąjungos oficialusis leidinys

                  L 287/1

         EUROPOS PARLAMENTO IR TARYBOS SPRENDIMAS (ES) 2019/1817
         2019 m. rugsėjo 18 d.
         dėl Europos Sąjungos solidarumo fondo lėšų mobilizavimo siekiant suteikti pagalbą Austrijai, Italijai ir Rumunijai
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo,
         atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (1), ypač į jo 4 straipsnio 3 dalį,
         atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 11 punktą,
         atsižvelgdami į Europos Komisijos pasiūlymą,
         kadangi:

                     1.

                     Europos Sąjungos solidarumo fondo (toliau – Fondas) tikslas – suteikti Sąjungai galimybę greitai, veiksmingai ir lanksčiai reaguoti nelaimės atvejais, kad būtų parodytas solidarumas su gaivalinių nelaimių ištiktų regionų gyventojais;

                     2.

                     didžiausia Fondo metinė suma turi neviršyti 500 000 000 EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 10 straipsnyje;

                     3.

                     2018 m. rugsėjo 7 d. Rumunija pateikė paraišką mobilizuoti Fondo lėšas dėl ekstremalių oro sąlygų, sukėlusių didelius potvynius;

                     4.

                     2018 m. gruodžio 20 d. Italija pateikė paraišką mobilizuoti Fondo lėšas dėl ekstremalių oro sąlygų;

                     5.

                     2019 m. sausio 14 d. Austrija pateikė paraišką mobilizuoti Fondo lėšas dėl ekstremalių oro sąlygų;

                     6.

                     Rumunijos, Italijos ir Austrijos paraiškos tenkina finansinės paramos teikimo iš Fondo lėšų sąlygas, kaip nustatyta Reglamento (EB) Nr. 2012/2002 4 straipsnyje;

                     7.

                     todėl Fondo lėšos turėtų būti mobilizuotos siekiant suteikti finansinę paramą Rumunijai, Italijai ir Austrijai;

                     8.

                     siekiant kuo greičiau mobilizuoti Fondo lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

            1 straipsnis
            2019 finansinių metų Sąjungos bendrajame biudžete iš Europos Sąjungos solidarumo fondo skiriami tokie įsipareigojimų ir mokėjimų asignavimai:

                        a)

                        Rumunijai skiriama 8 192 300 EUR suma;

                        b)

                        Italijai skiriama 277 204 595 EUR suma;

                        c)

                        Austrijai skiriama 8 154 899 EUR suma.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2019 m. rugsėjo 18 d.

            Priimta Strasbūre 2019 m. rugsėjo 18 d.

                  Europos Parlamento vardu

                  Pirmininkas

               D. M. SASSOLI

                  Tarybos vardu

                  Pirmininkė

               T. TUPPURAINEN

            (1)  OL L 311, 2002 11 14, p. 3.

            (2)  OL C 373, 2013 12 20, p. 1.

            (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: Komisijos Sprendimas (ES) 2019/1862 2019 m. lapkričio 6 d. kuriuo nustatomos informacijos teikimo duomenų subjektams ir tam tikrų jų teisių ribojimo Komisijai tvarkant asmens duomenis Sąjungos sistemoje, kuria siekiama užkirsti kelią neteisėtai, nedeklaruojamai ir nereglamentuojamai žvejybai, vidaus taisyklės

text:
7.11.2019

                  LT

                  Europos Sąjungos oficialusis leidinys

                  L 286/17

         KOMISIJOS SPRENDIMAS (ES) 2019/1862
         2019 m. lapkričio 6 d.
         kuriuo nustatomos informacijos teikimo duomenų subjektams ir tam tikrų jų teisių ribojimo Komisijai tvarkant asmens duomenis Sąjungos sistemoje, kuria siekiama užkirsti kelią neteisėtai, nedeklaruojamai ir nereglamentuojamai žvejybai, vidaus taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnio 1 dalį,
         kadangi:

                     (1)

                     atsižvelgiant į Sąjungos tarptautinius įsipareigojimus užtikrinti tausų jūrų biologinių išteklių valdymą (1), Tarybos reglamentu (EB) Nr. 1005/2008 (2) nustatyta sistema, kuria siekiama užkirsti kelią neteisėtai, nedeklaruojamai ir nereglamentuojamai (NNN) žvejybai, atgrasyti nuo jos ir ją panaikinti. Komisijos reglamente (EB) Nr. 1010/2009 (3) nustatytos išsamios Reglamento (EB) Nr. 1005/2008 įgyvendinimo taisyklės. Sistema, kuria siekiama užkirsti kelią NNN žvejybai, atgrasyti nuo jos ir ją panaikinti, yra svarbi Sąjungos bendros žuvininkystės politikos (4) dalis ir svarbus Sąjungos ir jos valstybių narių bendro viešojo intereso tikslas;

                     (2)

                     Komisija pagal Reglamento (EB) Nr. 1005/2008 25–28 straipsnius atlieka tyrimus, kad identifikuotų NNN žvejybą vykdančius žvejybos laivus, o pagal to paties reglamento 31–33 straipsnius taiko procedūras, pagal kurias identifikuoja trečiąsias valstybes, nebendradarbiaujančias kovojant su NNN žvejyba. Pagal Reglamento (EB) Nr. 1005/2008 51 straipsnį ir Reglamento (EB) Nr. 1010/2009 49 ir 50 straipsnius Komisija ir valstybės narės palaiko ryšį ir keičiasi informacija, kad valstybėms narėms būtų lengviau užtikrinti Reglamento (EB) Nr. 1005/2008 vykdymą. Pagal Reglamento (EB) Nr. 1005/2008 51 straipsnį ir Reglamento (EB) Nr. 1010/2009 51 straipsnį jos gali keistis informacija apie NNN žvejybą su trečiosiomis valstybėmis ir tarptautinėmis organizacijomis. Komisijos atliekami tyrimai bei procedūros ir keitimasis informacija su valstybėmis narėmis ir trečiosiomis valstybėmis ar tarptautinėmis organizacijomis gali būti susiję su žvejybos laivais, įskaitant jų savininkus ir atitinkamais atvejais jų operatorius, kurie gali būti juridiniai arba fiziniai asmenys, taip pat su trečiosiomis valstybėmis;

                     (3)

                     pagal Reglamento (EB) Nr. 1005/2008 51 straipsnį ir Reglamento (EB) Nr. 1010/2009 49, 50 ir 51 straipsnius atliekant tyrimus ir procedūras ir siekiant teikti savitarpio pagalbą dėl įtariamos NNN žvejybos, neišvengiamai tvarkomi asmens duomenys, apibrėžti Europos Parlamento ir Tarybos reglamento (ES) 2018/1725 (5) 3 straipsnio 1 punkte. Komisija tokius duomenis turi tvarkyti tam, kad įvykdytų jai, kaip valdžios institucijai, pagal Reglamentą (EB) Nr. 1005/2008 ir Reglamentą (EB) Nr. 1010/2009 pavestas užduotis. Su NNN žvejyba susiję tyrimai ir procedūros – stebėsenos, tikrinimo ar reguliavimo funkcijos, susijusios su viešosios valdžios įgaliojimų vykdymu Reglamento (ES) 2018/1725 25 straipsnio 1 dalies c, g ir h punktuose nurodytais atvejais;

                     (4)

                     atlikdama tyrimus ir procedūras, teikdama valstybėms narėms pagalbą bei informaciją ir keisdamasi informacija su trečiosiomis valstybėmis ar organizacijomis, kiek tai susiję su NNN žvejyba, Komisija tvarko iš juridinių ir fizinių asmenų, valstybių narių valdžios institucijų (kaip antai kompetentingų nacionalinių institucijų, apie kurias Komisijai pranešta pagal Reglamento (EB) Nr. 1005/2008 15 straipsnio 2 dalį, 17 straipsnio 8 dalį, 21 straipsnio 3 dalį ir 39 straipsnio 4 dalį), trečiųjų valstybių valdžios institucijų, visų pirma vėliavos valstybių, ir tarptautinių įstaigų bei organizacijų, visų pirma regioninių žvejybos valdymo organizacijų ir struktūrų, surinktą arba gautą informaciją. Atlikdama tyrimus ir procedūras, Komisija taip pat gali tvarkyti tinkamai dokumentais pagrįstą informaciją, surinktą arba gautą iš viešai prieinamų šaltinių, anoniminių šaltinių (pvz., informatorių) arba identifikuotų šaltinių (pvz., piliečių, nevyriausybinių organizacijų, žvejybos sektoriaus įmonių), kurių tapatybę reikia apsaugoti;

                     (5)

                     dvišaliu arba daugiašaliu lygmeniu bendradarbiaudama su valstybėmis narėmis arba trečiųjų valstybių valdžios institucijomis ir organizacijomis, visų pirma su regioninėmis žvejybos valdymo organizacijomis ar struktūromis, Komisija perduoda informaciją ir savo atliktų tyrimų duomenis valstybių narių kompetentingoms institucijoms ir kitoms institucijoms bei įstaigoms, kaip reikalaujama pagal Reglamentą (EB) Nr. 1005/2008 ir Reglamentą (EB) Nr. 1010/2009 arba jei tai yra būtina ir tikslinga atliekant tyrimus ir procedūras. Ji prašo vėliavos valstybių arba vėliavos valstybių narių imtis veiksmų ir perduoti informaciją apie numanomą NNN žvejybą laivų savininkams ir atitinkamais atvejais laivų operatoriams, kad būtų apsaugotos laivų savininkų ir operatorių teisės į gynybą ir užtikrintas veiksmingas ir rezultatyvus ES taisyklių, kuriomis siekiama užkirsti kelią NNN žvejybai, atgrasyti nuo jos ir ją panaikinti, taikymas;

                     (6)

                     Reglamento (ES) 2018/1725 3 straipsnio 3 punkte apibrėžta asmens duomenų tvarkymo veikla, būtina atliekant su NNN žvejyba susijusius tyrimus ir procedūras, yra vykdoma prieš Komisijai oficialiai identifikuojant laivus, kurie, kaip manoma, vykdo NNN žvejybą, ir prieš pradedant laivo įtraukimo į NNN žvejybą vykdančių laivų Sąjungos sąrašą procedūras, taip pat prieš Komisijai oficialiai identifikuojant trečiąsias valstybes, kurias ji laiko nebendradarbiaujančiomis kovojant su NNN žvejyba. Ta veikla tęsiama atliekant tyrimus ir procedūras, vykstant dialogams su trečiųjų valstybių valdžios institucijomis ir net baigus tyrimus ir procedūras (pavyzdžiui, vertinant poreikį pradėti naujus tyrimus ir procedūras dėl Komisijai pateiktos naujos informacijos). Asmens duomenų, kuriais keičiamasi su valstybėmis narėmis, trečiosiomis valstybėmis ar tarptautinėmis organizacijomis, tvarkymo veikla yra vykdoma nuo tada, kai Komisija gauna duomenis, taip pat valstybėms narėms, trečiosioms valstybėms ar tarptautinėms organizacijoms atliekant tyrimus ir net vėliau. Duomenys saugomi tol, kol jie būtini tyrimams ir procedūroms, atliekamiems valstybėse narėse, trečiosiose valstybėse ir tarptautinėse organizacijose, užbaigti. Išskirtiniais atvejais juos galima saugoti ir vėliau, jei tai būtina siekiant užtikrinti Sąjungos įsipareigojimų vykdymą;

                     (7)

                     Komisijos tvarkomų asmens duomenų kategorijos yra: tapatybės ir kontaktiniai duomenys, profesiniai duomenys ir duomenys, susiję su tyrimų ar procedūrų dalyku arba pateikti dėl jų sąsajų su tuo dalyku, visų pirma duomenys, susiję su žvejybos laivais, jų geografine padėtimi ir žvejybos veikla, duomenys apie laivų savininkus, kapitonus ir įgulos narius, duomenys, susiję su asmenimis, kurie užsiima žvejybos produktų perdirbimu ir prekyba jais, taip pat su informatoriais susiję duomenys;

                     (8)

                     asmens duomenys saugomi saugioje elektroninėje arba fizinėje aplinkoje, kad būtų išvengta neteisėto susipažinimo su jais arba jų perdavimo asmenims, kuriems su jais susipažinti nebūtina. Kompetentingos Komisijos jūrų reikalų ir žuvininkystės tarnybos, atsakingos už tyrimus ir procedūras ir už pagalbos bei informacijos teikimą valstybėms narėms, trečiosioms valstybėms ir tarptautinėms organizacijoms, asmens duomenis saugo tiek laiko, kiek tai būtina tyrimams ir procedūroms, taip pat valstybių narių, trečiųjų valstybių bei tarptautinių organizacijų atliekamiems tyrimams, kuriais nagrinėjami akivaizdūs NNN žvejybos atvejai, ir tolesniems tyrimams atlikti, taip pat administracinio saugojimo laikotarpį, kuris skaičiuojamas nuo galutinio bylos užbaigimo (6);

                     (9)

                     atlikdama savo užduotis Komisija privalo paisyti su asmens duomenų tvarkymu susijusių fizinių asmenų teisių, pripažįstamų pagal Europos Sąjungos pagrindinių teisių chartijos 8 straipsnio 1 dalį ir Sutarties dėl Europos Sąjungos veikimo (SESV) 16 straipsnio 1 dalį ir įgyvendinamų Tarybos reglamentu (ES) 2018/1725. Be to, Komisija pagal Reglamentą (EB) Nr. 1005/2008 turi konkrečių įsipareigojimų užkirsti kelią NNN žvejybai, atgrasyti nuo jos ir ją panaikinti – pagal jį reikalaujama, kad Komisija atliktų tyrimus ir procedūras ir kartu laikytųsi konfidencialumo ir profesinės paslapties saugojimo taisyklių (7), taip pat užtikrintų fizinių ar juridinių asmenų, dėl kurių atliekami tyrimai ir procedūros, teises į gynybą (8);

                     (10)

                     tam tikromis aplinkybėmis duomenų subjektų teises pagal Reglamentą (ES) 2018/1725 būtina suderinti su poreikiu atlikti su NNN žvejyba susijusius tyrimus ir procedūras, be kita ko, visapusiškai paisyti kitų duomenų subjektų pagrindinių teisių ir laisvių. Tuo tikslu Reglamento (ES) 2018/1725 25 straipsnyje nustatyta galimybė Komisijai apriboti to reglamento 14–17, 19, 20 ir 35 straipsnių, taip pat jo 4 straipsnio (tiek, kiek jo nuostatos atitinka to reglamento 14–17, 19 ir 20 straipsniuose nustatytas teises ir pareigas) taikymą;

                     (11)

                     pagal Sąjungos bendrą žuvininkystės politiką reikalaujama, kad Komisija veiksmingai ir rezultatyviai taikytų Sąjungos taisykles, kuriomis siekiama užkirsti kelią NNN žvejybai, atgrasyti nuo jos ir ją panaikinti. Tuo tikslu, laikantis Reglamente (ES) 2018/1725 nustatytų asmens duomenų apsaugos standartų, būtina priimti vidaus taisykles, kuriomis remdamasi Komisija galėtų apriboti duomenų subjektų teises pagal Reglamento (ES) 2018/1725 25 straipsnį;

                     (12)

                     šios vidaus taisyklės turėtų apimti visas duomenų tvarkymo operacijas, kurias Komisija atlieka vykdydama savo įgaliojimus ir įsipareigojimus pagal Reglamentą (EB) Nr. 1005/2008 ir Reglamentą (EB) Nr. 1010/2009. Šios taisyklės turėtų būti taikomos duomenų tvarkymo operacijoms, vykdomoms visu su NNN žvejyba susijusių tyrimų ir procedūrų laikotarpiu: nuo to momento, kai Komisija gauna asmens duomenis, kurie gali būti svarbūs norint identifikuoti NNN žvejybą vykdančius žvejybos laivus arba nebendradarbiaujančias trečiąsias valstybes, vykstant tyrimams ir procedūroms, taip pat dialogams su trečiųjų valstybių valdžios institucijomis ir netgi oficialiai identifikavus laivus arba trečiąsias valstybes pagal Reglamento (EB) Nr. 1005/2008 27 arba 33 straipsnį, kai tai būtina siekiant atlikti tolesnius tyrimus arba užtikrinti Sąjungos įsipareigojimų vykdymą;

                     (13)

                     šios vidaus taisyklės nebeturėtų būti taikomos asmens duomenų, kurie duomenų subjektams buvo atskleisti pagal Reglamento (EB) Nr. 1005/2008 26 straipsnio 2 dalies d punktą arba 3 dalies d punktą ir 27 straipsnio 6 dalies a punktą, tvarkymo operacijoms. Duomenų tvarkymo operacijoms, atliekamoms teikiant valstybėms narėms pagalbą ir keičiantis informacija su trečiosiomis valstybėmis ir organizacijomis, šios taisyklės turėtų būti taikomos nuo to momento, kai Komisija gauna asmens duomenis, kuriuos ji vėliau pateikia valstybėms narėms, trečiosioms valstybėms ar tarptautinėms organizacijoms, iki tol, kol valstybės narės, trečiosios valstybės arba tarptautinės organizacijos pradeda ir atlieka tyrimus bei procedūras, kuriais nagrinėjami akivaizdūs NNN žvejybos atvejai, ir netgi vėliau, jei tai būtina siekiant atlikti tolesnius tyrimus ir užtikrinti Sąjungos įsipareigojimų vykdymą;

                     (14)

                     siekdama laikytis Reglamento (ES) 2018/1725 14, 15 ir 16 straipsnių, Komisija turėtų visus fizinius asmenis skaidriai ir nuosekliai informuoti apie savo veiklą, kurią vykdant tvarkomi jų asmens duomenys, ir jų teises, t. y. savo interneto svetainėje skelbti duomenų apsaugos pranešimus. Kai būtina, Komisija turėtų imtis papildomų apsaugos priemonių siekdama užtikrinti, kad duomenų subjektai būtų individualiai informuoti tinkamu būdu;

                     (15)

                     nedarant poveikio Reglamento (ES) 2018/1725 14 straipsnio 5 dalies ir 16 straipsnio 5 dalies taikymui, Komisija, remdamasi to reglamento 25 straipsniu, gali apriboti informacijos apie duomenų subjektų asmens duomenų tvarkymą teikimą tiems duomenų subjektams ir jų kitų teisių taikymą, kad būtų apsaugoti Komisijos įgaliojimai atlikti tyrimus ir procedūras pagal Reglamentą (EB) Nr. 1005/2008. Tuo tikslu Komisijai gali prireikti pagal to reglamento 25 straipsnio 1 dalies c ir g punktus apriboti tų teisių ir pareigų taikymą tais atvejais, kai tai keltų grėsmę jos stebėsenos, inspektavimo ar reguliavimo funkcijų, susijusių su veiksmingu Sąjungos bendros žuvininkystės politikos įgyvendinimu, tikslams;

                     (16)

                     be to, siekiant tęsti veiksmingą bendradarbiavimą, Komisijai gali prireikti apriboti duomenų subjektų teisių taikymą, kad būtų užtikrinta kitų Sąjungos institucijų, įstaigų, organų ir agentūrų arba valstybių narių valdžios institucijų atliekamų duomenų tvarkymo operacijų apsauga. Komisija gali to imtis tais atvejais, kai, jai nenustačius lygiaverčio apribojimo tų pačių asmens duomenų atžvilgiu, kiltų grėsmė kitos Sąjungos institucijos, įstaigos, organo ar agentūros arba valstybės narės valdžios institucijos taikomo apribojimo tikslams. Tuo tikslu Komisija turėtų konsultuotis su tomis institucijomis, įstaigomis, organais ir agentūromis bei valstybių narių valdžios institucijomis dėl atitinkamų apribojimų taikymo pagrindų ir būtinybės taikyti apribojimus bei jų taikymo proporcingumo;

                     (17)

                     kiek tai susiję su asmens duomenimis, gautais iš trečiųjų valstybių arba tarptautinių organizacijų, Komisijai taip pat gali tekti apriboti informacijos teikimą duomenų subjektams ir duomenų subjektų kitų teisių taikymą, kad ji galėtų bendradarbiauti su tomis valstybėmis arba organizacijomis ir taip užtikrinti svarbaus Sąjungos bendro viešojo intereso tikslo apsaugą, kaip nurodyta Reglamento (ES) 2018/1725 25 straipsnio 1 dalies c punkte. Tačiau kai kuriomis aplinkybėmis interesas, susijęs su duomenų subjekto pagrindinėmis teisėmis, gali būti viršesnis už tarptautinio bendradarbiavimo interesą;

                     (18)

                     kiek tai susiję su asmens duomenimis, gautais iš anoniminių arba identifikuotų šaltinių (pvz., informatorių), kurių teisių ir laisvių apsaugą reikia užtikrinti pagal Reglamento (ES) 2018/1725 25 straipsnio 1 dalies h punktą, Komisijai taip pat gali tekti apriboti informacijos teikimą duomenų subjektams ir duomenų subjektų kitų teisių taikymą;

                     (19)

                     todėl Komisija yra nustačiusi, kad, remiantis Reglamento (ES) 2018/1725 25 straipsnio 1 dalies c, g ir h punktuose nustatytais pagrindais, galima nustatyti apribojimus, kuriuos gali būti būtina taikyti duomenų tvarkymo operacijoms, atliekamoms Komisijai vykdant su NNN žvejyba susijusius tyrimus ir procedūras;

                     (20)

                     bet koks apribojimas, taikomas remiantis šiuo sprendimu, turėtų būti reikalingas ir proporcingas atsižvelgiant į duomenų subjektų teisėms ir laisvėms kylantį pavojų;

                     (21)

                     Komisija visus apribojimus turėtų taikyti skaidriai ir kiekvieną jų taikymo atvejį užfiksuoti atitinkamoje registracijos sistemoje;

                     (22)

                     duomenų valdytojas yra Komisija – ji veikia per kompetentingą jūrų reikalų ir žuvininkystės tarnybą, atsakingą už tyrimus ir procedūras, susijusius su NNN žvejyba, ir už pagalbos teikimą valstybėms narėms bei informacijos teikimą trečiosioms valstybėms ir tarptautinėms organizacijoms, kiek tai susiję su įtariamos NNN žvejybos atvejais;

                     (23)

                     pagal Reglamento (ES) 2018/1725 25 straipsnio 8 dalį duomenų valdytojai gali atidėti informacijos teikimą arba jos neteikti dėl to, kad duomenų subjektui taikomas apribojimas, jei tos informacijos pateikimas kokiu nors būdu pakenktų apribojimo tikslui. Tai visų pirma taikytina to reglamento 16 ir 35 straipsniuose nurodytiems apribojimams;

                     (24)

                     Komisija, norėdama užtikrinti, kad duomenų subjekto teisės būti informuotam pagal Reglamento (ES) 2018/1725 16 ir 35 straipsnius būtų apribojamos tik tol, kol tai būtina, kad ji galėtų atlikti su NNN žvejyba susijusius tyrimus ir procedūras, turėtų reguliariai persvarstyti nustatytus apribojimus;

                     (25)

                     jei apribojamos kitos duomenų subjektų teisės, duomenų valdytojas turėtų įvertinti kiekvieną atvejį atskirai ir nuspręsti, ar pranešus apie tą apribojimą būtų trukdoma pasiekti jo tikslą;

                     (26)

                     siekiant užtikrinti, kad šio sprendimo būtų laikomasi, Komisijos duomenų apsaugos pareigūnas turėtų atlikti nepriklausomą apribojimų taikymo patikrinimą;

                     (27)

                     šis sprendimas priimamas Reglamento (ES) 2018/1725 25 straipsnio taikymo tikslais ir turėtų įsigalioti trečią dieną po jo paskelbimo Europos Sąjungos oficialiajame leidinyje, kad Komisija pagal Reglamento (ES) 2018/1725 25 straipsnį galėtų nedelsdama apriboti tam tikrų teisių ir pareigų taikymą, kad nekiltų grėsmė tyrimams ir procedūroms, kuriais nagrinėjami NNN žvejybos atvejai;

                     (28)

                     buvo konsultuojamasi su Europos duomenų apsaugos priežiūros pareigūnu ir 2019 m. liepos 17 d. jis pateikė savo nuomonę,

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis

               1.   Šiuo sprendimu nustatomos taisyklės, kurių turi laikytis Komisija, informuodama duomenų subjektus apie jų duomenų tvarkymą pagal Reglamento (ES) 2018/1725 14, 15 ir 16 straipsnius, kai taikoma Sąjungos sistema, kuria siekiama užkirsti kelią neteisėtai, nedeklaruojamai ir nereglamentuojamai (NNN) žvejybai.

               2.   Juo taip pat nustatomos sąlygos, kuriomis Komisija, taikydama minėtą sistemą, gali pagal Reglamento (ES) 2018/1725 25 straipsnio 1 dalies c, g ir h punktus apriboti to reglamento 4, 14–17, 19, 20 ir 35 straipsnių taikymą.

               3.   Šis sprendimas taikomas asmens duomenų tvarkymui, kurį Komisija atlieka vykdydama veiklą, kuria ji siekia atlikti savo funkcijas – pagal reglamentus (EB) Nr. 1005/2008 ir (EB) Nr. 1010/2009 atlikti tyrimus ir procedūras ir teikti savitarpio pagalbą įtariamos NNN žvejybos atvejais, – arba su ta veikla susijusiais tikslais.
               Šis sprendimas netaikomas Komisijos vykdomam asmens duomenų, kurie buvo atskleisti žvejybos laivo savininkui ir atitinkamais atvejais operatoriui pagal Reglamento (EB) Nr. 1005/2008 26 straipsnio 2 dalies d punktą arba 3 dalies d punktą ir 27 straipsnio 6 dalies a punktą, tvarkymui.
               Šis sprendimas taikomas šių kategorijų asmens duomenims:

                           a)

                           tapatybės ir kontaktiniams duomenims;

                           b)

                           profesiniams duomenims;

                           c)

                           laivų veiklos ar su ja susijusiems duomenims, laivų buvimo vietos ir judėjimo duomenims ir žvejybos veiklos arba su žvejyba susijusios veiklos duomenims;

                           d)

                           duomenims apie laivų savininkus ir operatorius (jų pareigas ar funkciją), kapitonus ir įgulos narius;

                           e)

                           duomenims, susijusiems su asmenimis, dalyvaujančiais vežant, sandėliuojant, perdirbant ir parduodant žvejybos produktus visoje tiekimo grandinėje;

                           f)

                           duomenims apie informatorius;

                           g)

                           visiems kitiems duomenims, susijusiems su atitinkamų tyrimų ir procedūrų dalyku.

            2 straipsnis
            Taikytinos išimtys ir apribojimai

               1.   Tais atvejais, kai Komisija vykdo savo pareigas, susijusias su duomenų subjektų teisėmis pagal Reglamentą (ES) 2018/1725, ji įvertina, ar taikoma kuri nors iš tame reglamente nustatytų išimčių.

               2.   Jei įgyvendinant Reglamento (ES) 2018/1725 14–17, 19, 20 ir 35 straipsniuose numatytas teises ir pareigas, susijusias su Komisijos tvarkomais asmens duomenimis, kiltų grėsmė su NNN žvejyba susijusių Komisijos tyrimų ir procedūrų tikslams, be kita ko, atskleidžiant tos žvejybos priemones ir metodus, arba jei būtų pakenkta kitų duomenų subjektų teisėms ir laisvėms, Komisija gali apriboti:

                           a)

                           Reglamento (ES) 2018/1725 14–17, 19, 20 ir 35 straipsnių taikymą ir

                           b)

                           to reglamento 4 straipsnio 1 dalies a punkte nustatyto skaidrumo principo taikymą tiek, kiek jo nuostatos atitinka Reglamento (ES) 2018/1725 14–17, 19, 20 ir 35 straipsniuose nustatytas teises ir pareigas.

               3.   Komisija gali toliau nurodytomis aplinkybėmis apriboti šio straipsnio 2 dalyje nurodytas teises ir pareigas, susijusias su asmens duomenimis, kurie buvo gauti iš kitų Sąjungos institucijų, įstaigų, agentūrų ir organų, valstybių narių ar trečiųjų valstybių kompetentingų institucijų, tarptautinių organizacijų arba anoniminių ar identifikuotų šaltinių:

                           a)

                           tais atvejais, kai tų teisių ir pareigų, susijusių su asmens duomenimis, kurie buvo gauti iš kitos Sąjungos institucijos, įstaigos, agentūros ar organo, įgyvendinimą galėtų apriboti ta kita Sąjungos institucija, įstaiga, agentūra ar organas, remdamiesi Reglamento (ES) 2018/1725 25 straipsnyje nurodytais teisės aktais arba to reglamento IX skyriumi, Europos Parlamento ir Tarybos reglamentu (ES) 2016/794 (9) arba Tarybos reglamentu (ES) 2017/1939 (10);

                           b)

                           tais atvejais, kai tų teisių ir pareigų, susijusių su asmens duomenimis, kurie buvo gauti iš valstybės narės kompetentingos institucijos, įgyvendinimą galėtų apriboti tos valstybės narės kompetentingos institucijos, remdamosi Europos Parlamento ir Tarybos reglamento (ES) 2016/679 (11) 23 straipsnyje nurodytais teisės aktais arba pagal nacionalines priemones, kuriomis į nacionalinę teisę perkeliama Europos Parlamento ir Tarybos direktyvos (ES) 2016/680 (12) 13 straipsnio 3 dalis, 15 straipsnio 3 dalis arba 16 straipsnio 3 dalis;

                           c)

                           tais atvejais, kai tų teisių ir pareigų įgyvendinimas galėtų kelti grėsmę Komisijos bendradarbiavimui su trečiosiomis valstybėmis arba tarptautinėmis organizacijomis NNN žvejybos srityje.

                     Prieš pradėdama taikyti apribojimus pirmos pastraipos a ir b punktuose nurodytomis aplinkybėmis, Komisija konsultuojasi su atitinkamomis Sąjungos institucijomis, įstaigomis, agentūromis arba valstybių narių kompetentingomis institucijomis, nebent Komisijai yra aišku, kad apribojimo taikymas yra numatytas viename iš minėtuose punktuose nurodytų teisės aktų.
               Pirmos pastraipos c punktas netaikomas tais atvejais, kai už Komisijos interesą bendradarbiauti su trečiosiomis valstybėmis arba tarptautinėmis organizacijomis yra viršesni duomenų subjekto interesai arba pagrindinės teisės ir laisvės.

               4.   Šio straipsnio 1, 2 ir 3 dalys nedaro poveikio:

                           a)

                           kitų Komisijos sprendimų, kuriais nustatomos informacijos teikimo duomenų subjektams ir tam tikrų teisių apribojimo pagal Reglamento (ES) 2018/1725 25 straipsnį vidaus taisyklės, taikymui;

                           b)

                           Komisijos darbo tvarkos taisyklių 23 straipsniui.

                     2 ir 3 dalys taikomos laikantis šio sprendimo 3 ir 7 straipsnių.

               5.   Bet koks šio straipsnio 2 dalyje nurodytas teisių ir pareigų taikymo apribojimas turi būti reikalingas ir proporcingas atsižvelgiant į duomenų subjektų teisėms ir laisvėms kylantį pavojų.

            3 straipsnis
            Informacijos teikimas duomenų subjektams

               1.   Komisija savo interneto svetainėje skelbia duomenų apsaugos pranešimus, kuriais visi duomenų subjektai informuojami apie jos veiklą, kurią vykdant jų asmens duomenys tvarkomi su NNN žvejyba susijusių tyrimų ir procedūrų tikslais. Kai būtina, Komisija užtikrina, kad duomenų subjektai būtų individualiai informuojami tinkamu būdu.

               2.   Tais atvejais, kai Komisija visiškai ar iš dalies apriboja informacijos teikimą duomenų subjektams, kurių duomenys tvarkomi su NNN žvejyba susijusių tyrimų ir procedūrų tikslais, ji pagal 6 straipsnį užfiksuoja ir užregistruoja apribojimo taikymo priežastis.

            4 straipsnis
            Duomenų subjekto teisė susipažinti su duomenimis, reikalauti juos ištrinti ir apriboti jų tvarkymą

               1.   Tais atvejais, kai Komisija visiškai ar iš dalies apriboja duomenų subjektų teisę susipažinti su duomenimis, teisę reikalauti juos ištrinti arba teisę apriboti jų tvarkymą, nurodytas atitinkamai Reglamento (ES) 2018/1725 17, 19 ir 20 straipsniuose, ji atsakyme į prašymą leisti susipažinti su duomenimis, juos ištrinti arba apriboti jų tvarkymą informuoja atitinkamą duomenų subjektą apie:

                           a)

                           taikomą apribojimą ir pagrindines jo taikymo priežastis ir

                           b)

                           galimybę pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.

               2.   Informacijos apie 1 dalyje nurodyto apribojimo priežastis teikimas gali būti atidėtas, ji gali būti nepateikiama arba gali būti atsisakyta ją pateikti tol, kol tai gali pakenkti apribojimo tikslui.

               3.   Komisija pagal šio sprendimo 6 straipsnį užfiksuoja ir užregistruoja apribojimo taikymo priežastis.

               4.   Tais atvejais, kai teisė susipažinti su duomenimis yra visiškai ar iš dalies apribota, duomenų subjektas gali naudotis savo teise susipažinti su duomenimis pagal Reglamento (ES) 2018/1725 25 straipsnio 6, 7 ir 8 dalis. Duomenų subjektas gali pateikti skundą Europos duomenų apsaugos priežiūros pareigūnui, jeigu jis mano, kad jo teisės buvo nesuteiktos arba apribotos neteisėtai.

            5 straipsnis
            Pranešimas duomenų subjektams apie asmens duomenų saugumo pažeidimus
            Tais atvejais, kai Komisija apriboja pranešimą duomenų subjektui apie asmens duomenų saugumo pažeidimą, kaip nurodyta Reglamento (ES) 2018/1725 35 straipsnyje, ji pagal šio sprendimo 6 straipsnį užfiksuoja ir užregistruoja apribojimo taikymo priežastis.

            6 straipsnis
            Apribojimų fiksavimas ir registravimas

               1.   Komisija fiksuoja bet kokio apribojimo taikymo pagal šį sprendimą priežastis, įskaitant būtinybės taikyti apribojimą ir jo taikymo proporcingumo vertinimą, atsižvelgdama į atitinkamus Reglamento (ES) 2018/1725 25 straipsnio 2 dalyje nustatytus elementus.

               2.   Tuo tikslu įraše nurodoma, kaip atitinkamo subjekto teisės įgyvendinimas keltų grėsmę Komisijos atliekamų su NNN žvejyba susijusių tyrimų ir procedūrų ar pagal šio sprendimo 2 straipsnio 2 ar 3 dalį taikomų apribojimų tikslams arba darytų neigiamą poveikį kitų duomenų subjektų teisėms ir laisvėms.

               3.   Įrašas ir, jei taikoma, dokumentai, kuriuose išdėstytos pagrindinės faktinės ir teisinės aplinkybės, registruojami. Europos duomenų apsaugos priežiūros pareigūno prašymu jie pateikiami jam susipažinti.

            7 straipsnis
            Apribojimų trukmė

               1.   3, 4 ir 5 straipsniuose nurodyti apribojimai toliau taikomi tol, kol nebelieka juos pateisinančių priežasčių.

               2.   Tais atvejais, kai nebelieka 3 arba 5 straipsnyje nurodyto apribojimo priežasčių, Komisija panaikina apribojimą ir duomenų subjektui nurodo pagrindines apribojimo taikymo priežastis. Kartu Komisija informuoja duomenų subjektą apie galimybę bet kuriuo metu pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.

               3.   Komisija peržiūri 3 ir 5 straipsniuose nurodytų apribojimų taikymą praėjus vieniems metams nuo to laiko, kai dėl to buvo priimtas sprendimas, taip pat užbaigusi atitinkamus su NNN žvejyba susijusius tyrimus ir procedūras. Vėliau Komisija stebi, ar kurį nors apribojimą reikia taikyti toliau.

            8 straipsnis
            Komisijos duomenų apsaugos pareigūno atliekama peržiūra

               1.   Kiekvienu atveju, kai pagal šį sprendimą apribojamos duomenų subjektų teisės, apie tai nepagrįstai nedelsiant informuojamas Komisijos duomenų apsaugos pareigūnas. Duomenų apsaugos pareigūno prašymu jam suteikiama galimybė susipažinti su įrašais ir visais dokumentais, kuriais grindžiamos pagrindinės faktinės ir teisinės aplinkybės.

               2.   Duomenų apsaugos pareigūnas gali prašyti peržiūrėti apribojimo taikymą. Duomenų apsaugos pareigūnas informuojamas apie prašomos peržiūros rezultatus.

               3.   Komisija dokumentais įformina duomenų apsaugos pareigūno dalyvavimą kiekvienu atveju, kai apribojamas šio sprendimo 2 straipsnio 2 dalyje nurodytų teisių ir pareigų taikymas.

            9 straipsnis
            Įsigaliojimas
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. lapkričio 6 d.

                  Komisijos vardu

                  Pirmininkas

               Jean-Claude JUNCKER

            (1)  Sąjunga yra 1982 m. gruodžio 10 d. Jungtinių Tautų jūrų teisės konvencijos (UNCLOS) susitariančioji šalis, taip pat ji yra ratifikavusi 1995 m. rugpjūčio 4 d. Jungtinių Tautų susitarimą dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu, įgyvendinimo (JT susitarimą dėl žuvų išteklių) ir priėmusi Jungtinių Tautų Maisto ir žemės ūkio organizacijos 1993 m. lapkričio 24 d. Susitarimą dėl skatinimo žvejybos laivams atviroje jūroje laikytis tarptautinių išsaugojimo ir valdymo priemonių (FAO priemonių laikymosi susitarimą). Sąjunga taip pat yra Susitarimo dėl uosto valstybės priemonių, kuris pagal FAO įstatų XIV straipsnio 1 dalį patvirtintas 2009 m. lapkričio 18–23 d. Romoje vykusioje FAO konferencijos trisdešimt šeštojoje sesijoje 2009 m. lapkričio 22 d. Rezoliucija Nr. 12/2009, šalis.

            (2)  2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantis reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantis reglamentus (EB) Nr. 1093/94 ir (EB) Nr. 1447/1999 (OL L 286, 2008 10 29, p. 1).

            (3)  2009 m. spalio 22 d. Komisijos reglamentas (EB) Nr. 1010/2009, kuriuo nustatomos išsamios Tarybos reglamento (EB) Nr. 1005/2008, nustatančio Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, įgyvendinimo taisyklės (OL L 280, 2009 10 27, p. 5).

            (4)  Visų pirma žr. 2013 m. gruodžio 11 d. Europos Parlamento ir Tarybos reglamento (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22), 28 ir 30 straipsnius.

            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (6)  Komisijos bylų saugojimą reglamentuoja Bendrasis bylų saugojimo terminų sąrašas – norminis dokumentas (naujausia jo versija – SEC(2010) 900), kuriame nustatyti įvairių rūšių Komisijos bylų saugojimo terminai.

            (7)  Žr. visų pirma SESV 339 straipsnį.

            (8)  Duomenų subjektų teisių įgyvendinimas pagal Reglamentą (ES) 2018/1725 ir duomenų valdytojų pareigų vykdymas pagal tą reglamentą nedaro poveikio Komisijos požiūriui į asmenų, dėl kurių vykdomos procedūros, teisėms į gynybą. Todėl per tyrimus ir procedūras byloje surinktų įrodymų vientisumas ir autentiškumas negali būti pažeisti pakeičiant dokumentus, nes jie buvo gauti ar surinkti laikantis taikytinų šios srities procedūrinių taisyklių.

            (9)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).

            (10)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).

            (11)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (12)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuriuo panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).


title: Tarybos Sprendimas (ES) 2019/1915 2019 m. spalio 14 d. dėl Europos Sąjungos ir Baltarusijos Respublikos susitarimo dėl vizų išdavimo tvarkos supaprastinimo pasirašymo Sąjungos vardu

text:
18.11.2019

                  LT

                  Europos Sąjungos oficialusis leidinys

                  L 297/1

         TARYBOS SPRENDIMAS (ES) 2019/1915
         2019 m. spalio 14 d.
         dėl Europos Sąjungos ir Baltarusijos Respublikos susitarimo dėl vizų išdavimo tvarkos supaprastinimo pasirašymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2011 m. vasario 28 d. Taryba įgaliojo Komisiją pradėti derybas su Baltarusijos Respublika dėl Europos Sąjungos ir Baltarusijos Respublikos susitarimo dėl vizų išdavimo tvarkos supaprastinimo (toliau – Susitarimas) drauge su derybomis dėl susitarimo dėl be leidimo gyvenančių asmenų readmisijos. Derybos sėkmingai užbaigtos ir Susitarimas parafuotas 2019 m. birželio 17 d. pasikeičiant elektroniniais laiškais;

                     (2)

                     2009 m. gegužės 7 d. Rytų partnerystės aukščiausiojo lygio susitikimo deklaracijoje Sąjunga ir šalys partnerės pareiškė politiškai remiančios vizų režimo liberalizavimą saugioje ir patikimoje aplinkoje ir dar kartą patvirtino ketinančios imtis laipsniškų priemonių, kad nustatytu laiku viena kitos piliečiams pradėtų taikyti bevizį režimą;

                     (3)

                     Susitarimo tikslas – abipusiškumo pagrindu supaprastinti vizų ne ilgesniam kaip 90 dienų per 180 dienų buvimo laikotarpiui išdavimo tvarką Sąjungos ir Baltarusijos piliečiams;

                     (4)

                     šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (1); todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

                     (5)

                     šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (2); todėl Airija nedalyvauja priimant šį sprendimą ir jis nėra jai privalomas ar taikomas;

                     (6)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;

                     (7)

                     Taryba turėtų nuspręsti dėl Susitarimo sudarymo atsižvelgdama į Komisijos atliktą Baltarusijos biometrinių diplomatinių pasų išdavimo sistemos saugumo ir vientisumo ir jų techninių specifikacijų įvertinimą;

                     (8)

                     Susitarimas turėtų būti pasirašytas ir turėtų būti patvirtintos prie Susitarimo pridėtos bendros deklaracijos,

               PRIĖMĖ ŠĮ SPRENDIMĄ:

            1 straipsnis
            Įgaliojama Sąjungos vardu pasirašyti Europos Sąjungos ir Baltarusijos Respublikos susitarimą dėl vizų išdavimo tvarkos supaprastinimo, su sąlyga, kad minėtas Susitarimas bus sudarytas (3).

            2 straipsnis
            Sąjungos vardu patvirtinamos prie Susitarimo pridėtos bendros deklaracijos.

            3 straipsnis
            Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą Sąjungos vardu.

            4 straipsnis
            Komisija įvertina Baltarusijos biometrinių diplomatinių pasų išdavimo sistemos saugumą ir vientisumą bei jų technines specifikacijas ir pateikia savo atliktą įvertinimą Tarybai. Atsižvelgdama į tokį įvertinimą, Taryba nusprendžia dėl Susitarimo sudarymo.

            5 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. spalio 14 d.

                  Tarybos vardu

                  Pirmininkas

               J. LEPPÄ

            (1)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

            (2)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

            (3)  Susitarimo tekstas bus paskelbtas kartu su sprendimu dėl jo sudarymo.


title: Tarybos sprendimas (ES) 2019/1917 2018 m. gruodžio 3 d. dėl pozicijos, kurios Europos Sąjungos vardu turi būti laikomasi 7-ojoje Susitarimo dėl Afrikos ir Eurazijos migruojančių vandens paukščių išsaugojimo šalių susitikimo sesijoje, dėl tam tikrų Susitarimo 3 priedo pakeitimų

text:
18.11.2019

                  LT

                  Europos Sąjungos oficialusis leidinys

                  L 297/5

         TARYBOS SPRENDIMAS (ES) 2019/1917
         2018 m. gruodžio 3 d.
         dėl pozicijos, kurios Europos Sąjungos vardu turi būti laikomasi 7-ojoje Susitarimo dėl Afrikos ir Eurazijos migruojančių vandens paukščių išsaugojimo šalių susitikimo sesijoje, dėl tam tikrų Susitarimo 3 priedo pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Susitarimas dėl Afrikos ir Eurazijos migruojančių vandens paukščių išsaugojimo (toliau – Susitarimas) įsigaliojo 1999 m. lapkričio 1 d., ir Europos bendrijos vardu buvo patvirtintas Tarybos sprendimu 2006/871/EB (1);

                     (2)

                     pagal Susitarimo X straipsnio 5 dalį šalių susitikimas gali priimti Susitarimo priedų pakeitimus;

                     (3)

                     numatoma, kad 7-ojoje Susitarimo šalių sesijoje, kuri vyks 2018 m. gruodžio 4–8 d. Durbane, Pietų Afrikoje, bus priimta Rezoliucija dėl Susitarimo 2 ir 3 priedų pakeitimų priėmimo;

                     (4)

                     Ugandos pateiktais Rezoliucijos 7.3 projekte išdėstytais siūlomais Susitarimo 3 priedo pakeitimais, susijusiais su šiomis devyniomis rūšimis: paprastąja gaga (Somateria mollissima), vidutiniu dančiasnapiu (Mergus Serrator), rudagalve antimi (Aythya ferina), eurazine jūršarke (Haematopus ostralegus), paprastąja pempe (Vanellus vanellus), laplandiniu griciuku (Limosa lapponica), paprastuoju griciuku (Limosa limosa), islandiniu bėgiku (Calidris canutus) ir tamsiuoju tilviku (Tringa erythropus), – prisidedama prie didesnės tų nykstančių rūšių populiacijų apsaugos, todėl jie Sąjungos vardu turėtų būti patvirtinti. Vis dėlto, pagal Sprendimo 2006/871/EB 3 straipsnio 4 dalį Komisija turi padaryti išlygą dėl siūlomų pakeitimų, susijusių su pirmiau minėtomis devyniomis rūšimis, nes dėl jų reikėtų iš dalies pakeisti Europos Parlamento ir Tarybos direktyvą 2009/147/EB (2), o tai nebūtų įmanoma per 90 dienų nuo jų priėmimo šalių susitikime dienos,

                     (5)

                     tikslinga nustatyti poziciją, kurios Sąjungos vardu turi būti laikomasi 7-ojoje šalių susitikimo sesijoje dėl siūlomų pakeitimų, nes Rezoliucija Sąjungai bus privaloma ir galės labai paveikti Sąjungos teisės aktų, visų pirma Direktyvos 2009/147/EB, turinį;

               PRIĖMĖ ŠĮ SPRENDIMĄ:

            1 straipsnis
            Pozicija, kurios turi būti laikomasi Sąjungos vardu 7-ojoje Susitarimo dėl Afrikos ir Eurazijos migruojančių vandens paukščių išsaugojimo šalių susitikimo sesijoje:
            Sąjunga patvirtina Ugandos pateiktus 7-osios Susitarimo šalių susitikimo sesijos Rezoliucijos 7.3 projekte išdėstytus Susitarimo 3 priedo pakeitimus, susijusius su šiomis devyniomis rūšimis: paprastąja gaga (Somateria mollissima), vidutiniu dančiasnapiu (Mergus Serrator), rudagalve antimi (Aythya ferina), eurazine jūršarke (Haematopus ostralegus), paprastąja pempe (Vanellus vanellus), laplandiniu griciuku (Limosa lapponica), paprastuoju griciuku (Limosa limosa), islandiniu bėgiku (Calidris canutus) ir tamsiuoju tilviku (Tringa erythropus).

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. gruodžio 3 d.

                  Tarybos vardu

                  Pirmininkas

               N. HOFER

            (1)  2005 m. liepos 18 d. Tarybos sprendimas 2006/871/EB dėl Susitarimo dėl Afrikos ir Eurazijos migruojančių vandens paukščių išsaugojimo sudarymo Europos bendrijos vardu (OL L 345, 2006 12 8, p. 24).

            (2)  2009 m. lapkričio 30 d. Europos Parlamento ir Tarybos direktyva 2009/147/EB dėl laukinių paukščių apsaugos (OL L 20, 2010 1 26, p. 7).